Document ID: 32012R1020

A BIZOTTSÁG 1020/2012/EU VÉGREHAJTÁSI RENDELETE
(2012. november 6.)
az Európai Unió leginkább rászoruló személyeinek az intervenciós készletekből származó élelmiszerekkel történő ellátását célzó, a 2013-as költségvetési év terhére a tagállamok rendelkezésére bocsátandó források felosztására vonatkozó terv elfogadásáról, valamint a 807/2010/EU rendelet egyes rendelkezéseitől való eltérésről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen 43. cikke f) és g) pontjára, összefüggésben 4. cikkével,
tekintettel az euro bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (2) és különösen annak 3. cikke (2) bekezdésére,
mivel:
(1)
A 121/2012/EU európai parlamenti és tanácsi rendelettel módosított 1234/2007/EK rendelet (3) 27. cikke révén létrehozásra került az Unió leginkább rászoruló személyei számára történő élelmiszerosztás programja. Ebből a célból az intervenciós készletekből termékeket lehet rendelkezésre bocsátani, vagy ha nem állnak rendelkezésre élelmiszerosztásra alkalmas intervenciós készletek, élelmiszereket lehet beszerezni a piacról.
(2)
A közös agrárpolitika finanszírozásáról szóló, 2005. június 21-i 1290/2005/EK tanácsi rendeletben (4) meghatározott, az Európai Mezőgazdasági Garanciaalapból (EMGA) történő finanszírozásra jogosult intézkedések között az Unió leginkább rászoruló személyei részére történő élelmiszerosztás programja 2013 vonatkozásában legfeljebb 500 millió EUR éves összeggel szerepel.
(3)
Az 1234/2007/EK rendelet 27. cikke (3) bekezdésének megfelelően a Bizottságnak éves tervet kell elfogadnia.
(4)
Az Unió legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 2010. szeptember 14-i 807/2010/EU bizottsági rendelet (5) 2. cikkének értelmében a terv tartalmazza különösen az intézkedést alkalmazó valamennyi tagállam tekintetében a tervnek az adott tagállamra vonatkozó része végrehajtásához rendelkezésre álló pénzügyi források maximumát, valamint az intervenciós hivatalok kezelésében lévő készletekből kivonásra kerülő egyes terméktípusok mennyiségét.
(5)
A 2013-as költségvetési évre vonatkozó élelmiszer-osztási tervben részt venni kívánó tagállamok a 807/2010/EU rendelet 1. cikkének megfelelően megküldték a Bizottságnak a szükséges információkat.
(6)
A források felosztásával kapcsolatban figyelembe kell venni az érintett tagállamokban élő leginkább rászoruló személyek számára vonatkozó legpontosabb becsléseket, valamint hogy a tagállamok milyen mértékben használták fel a megelőző költségvetési években részükre juttatott forrásokat.
(7)
A 807/2010/EU rendelet 8. cikkének (1) bekezdése értelmében, amennyiben az éves élelmiszer-osztási terv teljesítéséhez szükséges termékek az adott tagállam intervenciós készleteiben nem állnak rendelkezésre, ezek a termékek másik tagállamból az adott tagállamba átszállíthatók. Ennek megfelelően - a 807/2010/EU rendelet 8. cikkében meghatározott feltételek mellett - indokolt engedélyezni a 2013. évi terv végrehajtásához szükséges Unión belüli termékátszállításokat.
(8)
Az éves költségvetés felső határának betartása érdekében az egyes tagállamok számára a 2013. évi élelmiszer-osztási terv végrehajtása céljából elkülönített teljes összegbe adott esetben az Unión belüli átszállítási költségeket is bele kell foglalni. Továbbá a 807/2010/EU rendelet 3. cikkének (3) bekezdésében és 9. cikkében a piacon mobilizálható termékek fizetési műveleteinek teljesítése vonatkozásában meghatározott, a kifizetés iránti kérelmekre és a kifizetések illetékes hatóságok általi teljesítésére vonatkozó határidőket ki kell igazítani annak biztosítása érdekében, hogy a 2013. évi élelmiszer-osztási terv keretében rendelkezésre bocsátott források csak akkor legyenek jogosultak uniós támogatásra, ha a kifizetéseket a 2013-as költségvetési évben teljesítik.
(9)
A 807/2010/EU rendelet 3. cikkének (1) bekezdése előírja, hogy a terv végrehajtási időszaka december 31-ig tart. Annak érdekében, hogy a tagállamok teljes mértékben kihasználhassák a végrehajtási időszakot, és egyúttal a kifizetésekkel kapcsolatos határidőket is betarthassák, indokolt előlegkifizetést lehetővé tenni a termékeknek a jótékonysági szervezetek raktáraiba való szállítása, valamint a termékek szétosztására kijelölt jótékonysági szervezeteknél jelentkező szállítási, adminisztratív és tárolási költségek fedezése céljára. Az éves terv hatékony és eredményes végrehajtásának biztosítása érdekében - kellően indokolt esetekben - célszerű e lehetőséget kiterjeszteni a termékekkel való ellátásra is. Ugyanezen okból az előlegek alkalmazását korlátozni kell. Ezenkívül indokolt azt is megállapítani, hogy mikor és milyen formában követelhető meg biztosíték nyújtása.
(10)
Figyelemmel az 1234/2007/EK rendelet 27. cikkének (1) bekezdésében említett kijelölt szervezetek nonprofit jellegére, a tagállamok illetékes hatóságait indokolt felhatalmazni arra, hogy a szóban forgó szervezetek adminisztratív, szállítási és tárolási költségeinek fedezésére szolgáló előleg folyósítása esetén alternatív garanciaeszközöket is elfogadjanak.
(11)
Elszámolási okokból célszerű előírni a tagállamoknak, hogy bizonyos, előlegfizetéssel kapcsolatos információkat közöljenek a Bizottsággal.
(12)
A jelenlegi gabonapiaci helyzetre és különösen a magas piaci árakra való tekintettel az Unió pénzügyi érdekeit indokolt az ellátásra szerződést kötő vállalkozás által a 807/2010/EU rendelet 4. cikkének (3) bekezdése és 8. cikkének (4) bekezdése alapján letétbe helyezendő biztosíték összegének megnövelésével is védeni.
(13)
Az éves élelmiszer-osztási terv végrehajtása tekintetében a 2799/98/EK rendelet 3. cikke alkalmazásában meghatározó ügyleti tényként az állami készletek kezelésére vonatkozó pénzügyi év kezdőnapját kell figyelembe venni.
(14)
A 807/2010/EU rendelet 2. cikkének (2) bekezdésével összhangban a Bizottság az éves élelmiszer-osztási terv kidolgozása kapcsán konzultált az Unió leginkább rászoruló személyeinek problémáit ismerő jelentősebb szervezetekkel.
(15)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az Unió leginkább rászoruló személyei részére az 1234/2007/EK rendelet 27. cikkében meghatározott élelmiszerosztást 2013-ban az e rendelet I. mellékletében meghatározott éves élelmiszer-osztási terv szerint kell végrehajtani.
A 2013. évi terv végrehajtásához rendelkezésre álló pénzügyi forrásokat a tagállamok az I. melléklet a) pontjában megállapított kereteken belül használhatják fel.
Az egyes terméktípusok intervenciós készletekből kivonható mennyisége az I. melléklet b) pontjában található.
Az I. melléklet c) pontjában található az uniós piacon történő élelmiszer-vásárlásra fordítható források tagállamok közötti indikatív felosztása.
2. cikk
Az e rendelet II. mellékletében felsorolt termékek Unión belüli átszállítása a 807/2010/EU rendelet 8. cikkében meghatározott feltételek teljesítése mellett lehetséges. Az e rendelet 1. cikkében említett éves élelmiszer-osztási terv szerinti, az Unión belüli átszállítási költségek megtérítését célzó források tagállamok közötti indikatív felosztása az I. melléklet d) pontjában szerepel.
3. cikk
A 807/2010/EU rendelet 3. cikke (3) bekezdésétől eltérve a 2. cikk (3) bekezdése a) pontjának iii. és iv. alpontja alkalmazásával a 2013. évi élelmiszer-osztási terv keretében a piacon mobilizálható termékek vonatkozásában a piaci szereplő által szállítandó termékek ellenében teljesített fizetési műveleteket 2013. október 15-ig kell teljesíteni.
4. cikk
A 807/2010/EU rendelet 9. cikkétől eltérve a 2013. évi élelmiszer-osztási terv tekintetében a kifizetés iránti kérelmet 2013. szeptember 30-ig kell benyújtani az adott tagállam illetékes hatóságának. Vis maior esetét kivéve a megadott időpont után benyújtott kérelmeket nem lehet elfogadni.
Uniós támogatásra csak azok a kiadások jogosultak - az I. melléklet a) pontjában megállapított kereten belül -, amelyeket a tagállam legkésőbb 2013. október 15-ig kifizetett a kedvezményezett részére.
5. cikk
(1) Az e rendelet 1. cikkében említett éves élelmiszer-osztási terv végrehajtása céljából a 807/2010/EU rendelet 4. cikkének (4) és (6) bekezdésében foglaltak szerint kiválasztott piaci szereplők és az 1234/2007/EK rendelet 27. cikkének (1) bekezdésében említett kijelölt szervezetek a termékeknek a kijelölt szervezetek raktáraiba történő szállításához kapcsolódó, az 1234/2007/EK rendelet 27. cikke (7) bekezdése második albekezdésének a) pontjában említett költségek, valamint az ugyanezen albekezdés b) pontjában említett adminisztratív, szállítási és tárolási költségek fedezése céljából előlegfizetés iránti kérelmet nyújthatnak be az érintett tagállam illetékes hatóságához. Kellően indokolt esetekben a tagállamoknak lehetőségük van a 807/2010/EU rendelet 4. cikkének (4) bekezdése alapján kiválasztott piaci szereplők számára előleget folyósítani a termékekkel való ellátás költségeinek fedezésére is, amennyiben a szóban forgó piaci szereplők az érintett tagállam számára kielégítő módon igazolják, hogy 2013. október 15-ig:
a)
jogilag kötelező érvényű kötelezettségvállalást tettek a művelet végrehajtására; valamint
b)
minden intézkedést megtettek annak érdekében, hogy a végrehajtás legkésőbb 2013. december 31-én befejeződjön.
(2) Az (1) bekezdésben említett előleg 110 %-ának megfelelő biztosíték letétbe helyezése esetén az illetékes hatóság a kérelemben szereplő összegnek akár 100 %-áig terjedő előleget is folyósíthat. A 807/2010/EU rendelet 4. cikkének (4) bekezdése alapján kiválasztott piaci szereplők esetében az említett cikkben meghatározott biztosítékot e cikk alkalmazásában elegendőnek kell tekinteni.
(3) A (2) bekezdés alkalmazásában a 282/2012/EU bizottsági végrehajtási rendeletet (6) kell alkalmazni.
(4) Az (1) bekezdésben említett kijelölt szervezetek esetében a kifizető ügynökség elfogadhat az adott tagállamban alkalmazott rendelkezésekkel összhangban lévő, a (2) bekezdésben meghatározott százalékos aránynak megfelelő összeget fedező, állami hatóság által kiállított írásbeli garanciát, feltéve, hogy a szóban forgó állami hatóság vállalja, hogy kifizeti a garancia által fedezett összeget, amennyiben a kifizetett előlegre való jogosultság nem állapítható meg. A tagállamok - a tagállamokban alkalmazott rendelkezéseknek megfelelően - rendelkezésre bocsáthatnak egyenértékű hatással rendelkező eszközt is, feltéve, hogy az garantálja az előleg visszafizetését abban az esetben, ha annak jogosultsága nem állapítható meg.
(5) A (2) bekezdés értelmében odaítélt előlegek teljes összege nem haladhatja meg az I. melléklet a) pontjával összhangban a tagállam részére rendelkezésre bocsátott teljes összeg 75 %-át.
(6) A tagállamok legkésőbb 2014. január 15-ig tájékoztatják a Bizottságot a 2013. október 15-ig a (2) bekezdésben foglaltak szerint folyósított, még le nem zárt műveletekhez kapcsolódó, még el nem számolt előlegek teljes összegéről.
6. cikk
A 807/2010/EU rendelet 4. cikke (3) bekezdésének ötödik albekezdésétől és 8. cikke (4) bekezdésének első albekezdésétől eltérve a 2013. évi élelmiszer-osztási terv végrehajtása keretében az ellátásra szerződést kötő vállalkozás a gabonaféléknek az intervenciós készletekből való kivonása előtt tonnánként 150 EUR összegű biztosítékot köteles letétbe helyezni.
7. cikk
Az e rendelet 1. cikkében említett éves élelmiszer-osztási terv végrehajtása tekintetében a 2799/98/EK rendelet 3. cikke alkalmazásában meghatározó ügyleti tényként 2012. október 1-jét kell figyelembe venni.
8. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. november 6-án.

Labels: 0
3
15
5